ค่ายหนัง GTH เครือ GRAMMY แถลงยุบบริษัทหลังขัดแย้งแผนเข้าตลาดหุ้น
ค่ายหนัง GTH เครือ GRAMMY แถลงยุบบริษัทหลังขัดแย้งแผนเข้าตลาดหุ้น โดย GTH ยังผลิตหนัง-ละครตามแผนจนถึง 31 ธ.ค.58 มอบลิขสิทธิ์ให้ GRAMMYบริหาร
13 พ.ย. 2558

บริษัท จีเอ็มเอ็ม ไท หับ จำกัด (GTH) ออกแถลงการณ์ผ่านเว็บไซท์ประกาศยุติการดำเนินงานมีผลตั้งแต่วันที่ 31 ธ.ค.นี้เป็นต้นไป สาเหตุของการปิดค่ายเนื่องจากปัญหาการบริหารงานภายในมีความขัดแย้ง โดยเฉพาะแผนการนำบริษัทเข้าจดทะเบียนในตลาดหลักทรัพย์แห่งประเทศไทย
อย่างไรก็ตาม ทางค่าย GTH จะยังคงผลิตภาพยนตร์และละครตามแผนงานจนกว่าจะปิดกิจการเพื่อนำผลงานออกเผยแพร่ในปี 59 โดยมอบหมายให้ บริษัท แกรมมี่ เอนเตอร์เทนเม้นท์ จำกัด (มหาชน) หรือ GRAMMY เป็นผู้บริหารลิขสิทธิ์รวมถึงผลงานทั้งหมดที่ผ่านมา
โดยแถลงการณ์ดังกล่าวระบุว่า จุดเริ่มต้นของ GTH มาจากการรวมตัวของ 3 บริษัท คือ GRAMMY, บริษัท ไท เอนเตอร์เทนเมนต์ จำกัด และบริษัท หับ โห้ หิ้น บางกอก จำกัด ตลอดระยะ 11 ปีที่ผ่านมาได้ร่วมกันบริหารและสร้างผลงานในนามบริษัท GTH ที่ทุกคนรู้จักมากมาย อาทิ ภาพยนตร์ พี่มากพระโขนง, ไอฟาย..แต๊งกิ้ว เลิฟยู้, รถไฟฟ้ามาหานะเธอ, ละครซีรีส์ ฮอร์โมน ฯลฯ
จนเมื่อสักระยะเวลาที่ผ่านมา แนวทางการบริหารงานจากผู้ก่อตั้งจาก 3 บริษัทมีเป้าหมายและความคิดเห็นที่แตกต่างกัน โดย ไท เอนเตอร์เทนเม้นท์ ต้องการนำบริษัทเข้าตลาดหลักทรัพย์ฯ เพื่อเพิ่มเงินทุนในการพัฒนาโปรเจ็คต์ให้ใหญ่และหลากหลายมากขึ้น  ขณะที่ หับ โห้ หิ้น บางกอก เห็นว่าบริษัทยังไม่มีความพร้อมที่จะเข้าตลาดฯในช่วง 1-3 ปีนี้ เนื่องจากปัจจุบันยังคงเน้นการผลิตผลงานที่สร้างสรรค์ มีคุณภาพ และใส่ใจทุกขั้นตอนในการทำงาน การเข้าตลาดฯตอนนี้อาจทำให้เกิดภาวะกดดันที่ลดทอนความคิดสร้างสรรค์และคุณภาพของผลงาน
สำหรับ GRAMMY มองเห็นข้อดีของการพัฒนาบริษัทไปในทั้ง 2 ทิศทาง และพร้อมที่จะรับแนวทางที่ผู้ร่วมหุ้นทั้งสองฝ่ายสามารถตกลงกันได้ จากการที่ทุกฝ่ายพยายามพูดคุยเจรจาเพื่อหาทางออกมานานพอสมควร ยังไม่สามารถบรรลุข้อตกลงในการวางเป้าหมายบริษัทร่วมกันได้ จึงเห็นตรงกันว่าหากยังจะดำเนินงานต่อโดยไม่สามารถหาข้อสรุปได้จะก่อให้เกิดผลเสียต่อไปกับทุกฝ่าย ดังนั้น GTH จึงตัดสินใจร่วมกันขอยุติการดำเนินงานของบริษัทลง โดยจะมีผลในวันที่ 31 ธ.ค.58 เป็นต้นไป
ส่วนผลงานที่ผ่านมาทั้งภาพยนตร์และละครที่ผลิตในนาม GTH ทั้ง 3 ฝ่ายเห็นตรงกันว่าจะให้ GRAMMY เป็นผู้บริหารสิทธิ์ทั้งหมด ซึ่งจะมีการแต่งตั้งตัวแทนในการบริหารสิทธิ์อย่างเป็นทางการอีกครั้ง สำหรับผลงานที่ทางบริษัทกำลังดำเนินการผลิตอยู่นั้น ทางบริษัทฯจะดำเนินการผลิตต่อและนำออกเผยแพร่ในปี 59 ในนามของบริษัทฯจนเสร็จสิ้น
 
 